Ich bi also en ziemlich guete, wenn au ziemlich uninteressierte Schüeler gsi, ich ha die beschte Maniere vo de Wält gha und i de Schuel nie Aalass zu Verschtimmig oder Tadel gäh; nume im Turne bin ich vonnere fascht unvorschtellbare Schwächi gsi. Mini Kamerade händ mi nid ghasst oder quält, aber ich ha kei Fründe gha. Ich bi i mehreri Tanzkürs gange, zum au de Umgang mit Fraue z’lerne, aber ich ha ds Tanze durchuus nid erlerne chönne, und de Umgang mit Fraue no vil weniger. Ich bi gschiid gsi, aber ich ha nüüt chönne. Ich bi nach Uusse vonnere fascht widerwärtige Normalität gsi, aber ich bi alles andere als en gsunde normale junge Maa gsi. Ich bi i de Öffentlichkeit abgschtemplet gsi als eine, wo’s mit em „Höhere“ zu tue het, aber innerlich han ich g’ahnt, dass ich wiit zruggbliebe gsi bi und mich eigentlich zu de ganz chliine Schüeler us de erschte Klasse zähle hetti müesse. Ich ha überhaupt kei Problem gha und ha g’ahnt, dass das auch besser so isch, will ich mich no nid demit hätti usenandersetze chönne, wenn ich Problem gha hätti. Churz: Ich ha alli Voraussetzungen erfüllt, zum en sehr unglückliche Mänsch z’werde.